Kwotakrieket: dit gaan om meer as net die beginselArgieffoto Maar, selfs met die onaanvaarbaarheid van die nuwe kwotastelsel in ag genome, gaan dit in die praktyk ook veel verder as bloot die minimum aantal gekleurdes in elke Proteaspan (ses, waarvan ten minste twee etniese swart spelers moet wees). Dit gaan naamlik oor die kombinasies en die balans van die span wat uit die spangroep van (gewoonlik) 15 of 16 gekies word. Dit sal onvermydelik ter sprake kom soos die seisoen vorder en meer beserings met meer krieket voorkom. Die span sluit byvoorbeeld drie snelboulers, ŉ draaier en ŉ veelsydige naatbouler in. Word die gekleurde snelbouler voor die wedstryd beseer en daar is nie ŉ speler van kleur in die groep om hom te vervang nie, speel ŉ witte in sy plek. Sover klink dit goed, maar die balans is nou versteur omdat net vyf gekleurde spelers en ses wittes in die span is. Een van die wit spelers moet dan ‘opgeoffer’ word, sê nou maar die aanvangskolwer, waar daar wel ŉ gekleurde speler in die groep is. Of daar moet twee gekleurde draaiboulers wees, en net twee (wit) snelboulers, wat die balans van die boulaanval drasties versteur terwyl die kwotavereistes gehandhaaf word. Ensovoorts! Sake word nog meer ingewikkeld om die voorgeskrewe insluiting van ten minste twee etniese swart spelers te behou as iemand sou onttrek. Dit mag dan selfs beteken dat een van die ander gekleurde spelers moet terugstaan sodat ŉ swart speler die kwota-verhouding kan reghou. ♦ Wat betref die spanne vir die kragmetings met Ierland en Australië is daar drie nuwe spelers in die twee SA groepe gekies. Temba Bavuma en Dwaine Pretorius is slegs benoem vir die wedstryd teen Ierland, terwyl Andile Phehlukwayo vir al die wedstryde gekies kan word. Morné Morkel is nie oorweeg nie, aangesien hy nog van ŉ besering herstel en Rillee Rossouw is nie wedstrydfiks nie. AB de Villiers is egter weer slaggereed na sy besering(s). Phehlukwayo was Suid-Afrika A se voorste bouler met die meeste paaltjies op sy kerfstok in die onlangse vierhoekige reeks in Australië. Hy het ook goed vertoon in die vorige seisoen se eendaagreeks. Pretorius was ook goed op stryk vir Suid-Afrika A. David Miller keer terug na die span na ŉ skitterende vertoning vir Suid-Afrika A in Australië. Hy het 332 lopies teen ŉ gemiddeld van 110 per kolfbeurt aangeteken. Temba Bavuma het dusver uitstekend in die toetswedstryde vertoon. Hy het vanjaar ŉ gemiddelde van 66 lopies gehandhaaf. Die tyd is dus ryp om te sien hoe hy in die eendagformaat sal vaar. Die bepalings teen Ierland en Australië – September 2016 25 Suid-Afrika vs Ierland, Eendaags, Willowmoorepark 30 Suid-Afrika vs Australië, Eendaags, SuperSportpark Oktober 2016 2 Suid-Afrika vs Australië, Eendaags, Wanderers 5 Suid-Afrika vs Australië, Eendaags, Kingsmead 9 Suid-Afrika vs Australië, Eendaags, St Georgepark 12 Suid-Afrika vs Australië, Eendaags, Nuweland Proteas se groep teen Ierland – AB de Villiers (Titans, kaptein), Temba Bavuma (Highveld Lions), Farhaan Behardien (Titans), Quinton de Kock (Titans), JP Duminy (Cape Cobras), Faf du Plessis (Titans), David Miller (Knights), Chris Morris (Titans), Wayne Parnell (Cape Cobras), Aaron Phangiso (Highveld Lions), Andile Phehlukwayo (Dolphins), Dwaine Pretorius (Highveld Lions), Kagiso Rabada (Highveld Lions). Proteas se groep teen Australië – AB de Villiers (Titans, kaptein ), Kyle Abbott (Warriors), Hashim Amla (Cape Cobras), Farhaan Behardien (Titans), Quinton de Kock (Titans), JP Duminy (Cape Cobras), Faf du Plessis (Titans), Imran Tahir (Dolphins), David Miller (Knights), Chris Morris (Titans), Wayne Parnell (Cape Cobras), Aaron Phangiso (Lions), Andile Phehlukwayo (Dolphins), Kagiso Rabada (Highveld Lions), Tabraiz Shamsi (Titans), Dale Steyn (Cape Cobras).